20.12.2016. Ministru kabineta noteikumu Nr.812 pielikums Nr.83

**Norādījumi veidlapas** **„Pārskats par tirdzniecību ar Eiropas Savienības dalībvalstīm   
(Ievedums-*Intrastat*-1B)” aizpildīšanai**

**Vispārīgie norādījumi**

1. Par informācijas sniegšanu atbildīgās personas:
   1. Persona, kura atbild par informācijas sniegšanu *Intrastat* sistēmai, ir preču saņēmējas dalībvalsts pievienotās vērtības nodokļa (PVN) maksātājs vai šīs personas pārstāvis nodokļa jautājumos un:

* kura saņem preces no ES dalībvalstīm un ir noslēgusi līgumu, izņemot pārvadājumu līgumus, saskaņā ar kuru notiek preču piegāde,
* kura saņem preces no ES dalībvalstīm vai liek tās saņemt,
* kuras valdījumā ir piegādājamās preces no ES dalībvalstīm.
  1. Centrālā statistikas pārvalde (turpmāk – Pārvalde) katru gadu nosaka respondentu loku, kuriem jāaizpilda *Intrastat* veidlapas, aprēķinot robežvērtības katram pārskata veidam. Pārsniedzot šīs robežvērtības, respondentam ir pienākums aizpildīt *Intrastat* veidlapas.
  2. Respondents ir nodokļu maksātājs, par kuru tiek sniegti dati.
  3. Trešās personas pilnvarošana *Intrastat* veidlapu aizpildīšanai un iesniegšanai Pārvaldē neatbrīvo uzņēmuma vadītāju no atbildības par kvalitatīvas un patiesas statistiskās informācijas iesniegšanu noteiktā termiņā un pilnā apjomā.

1. Veidlapas pārskata periods ir preču saņemšanas kalendāra mēnesis. Pārskata periods var būt arī periods, par kuru iesniedzama PVN deklarācija, ja tās iesniegšanas taksācijas periods ir viens kalendāra mēnesis. Savukārt tie nodokļu maksātāji, kuriem PVN deklarāciju iesniegšanas taksācijas periods ir viens ceturksnis, neatkarīgi no tā iesniedz *Intrastat* veidlapu par pārskata periodu – viens mēnesis.
2. Aizpildītu veidlapu iesniegšanas termiņš ir katra mēneša 10. datums pēc pārskata mēneša beigām.
3. Aizpildītas *Intrastat* veidlapas respondentam jāiesniedz katru mēnesi, arī par pārskata mēnesi, kurā tirdzniecības darījumi ES tirgū netika veikti. Šajā gadījumā respondents iesniedz Pārvaldei t.s. „nulles” pārskatu. Pildot „nulles” pārskatu elektroniskajā datu vākšanas sistēmā, aizpilda tikai titullapu un, veicot nosūtīšanu, atzīmē pazīmi „Nulles veidlapa”.
4. *Intrastat* veidlapas ir jāaizpilda, ņemot vērā preču fizisko kustību, nevis preču īpašumtiesību maiņu vai faktūrrēķina apmaksas vietu. Tas nozīmē, ka *Intrastat* veidlapas aizpilda un iesniedz tajā dalībvalstī, kurā preces ir fiziski saņemtas vai no kuras nosūtītas.
5. *Intrastat* sistēma ir attiecināma uz preču fiziskās kustības uzskaiti, tā neietver pakalpojumu uzskaiti.
6. *Intrastat* veidlapās ir arī jāuzrāda preces, kas iegādātas pašpatēriņam, kā arī ievestie pamatlīdzekļi.

**Veidlapas „Ievedums-*Intrastat*-1B” aizpildīšana**

1. Veidlapu aizpildīšanai patērētais laiks ir jāuzrāda stundās un minūtēs.
2. Informāciju par uzņēmuma veiktajiem tirdzniecības darījumiem ar ES dalībvalstīm aizpilda datu lapā, katru preču kodu rakstot savā rindā.
3. Datu lapas A ailē „Preces Kombinētās nomenklatūras (KN) kods” uzrāda preces 8 zīmju kodu atbilstoši Eiropas Savienības izveidotajai Kombinētajai nomenklatūrai. Jāievēro, ka preces kodu veido 8 ciparu kombinācija. To nedrīkst norādīt 2, 4 vai 6 zīmēs.

Preču kodi un kodu meklētājs ir pieejami Pārvaldes tīmekļa vietnē [www.csp.gov.lv](http://www.csp.gov.lv) sadaļā *Intrastat*. Ir pieejama arī kodu atbilstības tabula, kurā parādītas KN preču kodu izmaiņas salīdzinājumā ar iepriekšējo gadu.

1. B ailē „Faktūrrēķinā norādītā summa” norāda preces vērtību *euro* atbilstoši tās vērtību apliecinošajam dokumentam, attiecīgi noapaļojot līdz veseliem *euro*.

Faktūrrēķinā norādītā preces vērtība ir atkarīga no preču piegādes nosacījumiem, un tā var iekļaut arī dažādas papildu izmaksas (piemēram, iepakošanas, transportēšanas, apdrošināšanas izmaksas).

Ja tiek sagatavots viens kopīgs faktūrrēķins par precēm un pakalpojumiem (piemēram, montāža, uzstādīšana), tad *Intrastat* veidlapā jāuzrāda tikai preču vērtība.

Ja nav iespējams uzrādīt faktūrrēķina summu preces vērtības apliecinošu dokumentu neesamības dēļ, tad jāuzrāda preces vērtība, kas pārdošanas vai pirkšanas gadījumā būtu norādīta faktūrrēķinā. Faktūrrēķina vērtība neietver nodokļus.

Ja preces pēc pārstrādes ES dalībvalstīs tiek ievestas atpakaļ Latvijā, tad preces vērtībā ieskaita preču sākotnējo vērtību un pārstrādes izmaksas (ieskaitot papildu materiālu un detaļu vērtību). Ja preču sākotnējā vērtība nav zināma, tā ir jānoskaidro, piemēram, sazinoties ar nosūtītāju, vai jānosaka.

Finanšu līzinga gadījumā ir jānorāda preču sākotnēja vērtība nevis atlikusī vērtība, kas tiek uzrādīta izrakstītajā rēķinā finanšu līzinga beigās.

Gadījumā, ja vienā iegādē ir dažāda veida preces, tad kopējās transportēšanas un/vai apdrošināšanas izmaksas proporcionāli jāsadala.

Ja preču vērtība faktūrrēķinā nav norādīta *euro*, tad tā jāpārrēķina *euro* atbilstoši oficiālajam valūtas maiņas kursam *Intrastat* veidlapas aizpildīšanas brīdī.

1. C ailē „Neto masa” norāda preces faktisko svaru bez iepakojuma izteiktu kilogramos un noapaļotu veselos skaitļos. Ja preces svars noapaļošanas rezultātā nesasniedz veselu kilogramu, tad ailē raksta „0”.

Neto masa ir jāuzrāda jebkurā gadījumā neatkarīgi no tā, vai KN atbilstošajam preču kodam papildmērvienības ailē ir vai nav atzīmēta kāda mērvienība.

1. D aile „Daudzums papildmērvienībā”. Kombinētajā nomenklatūrā katram preču kodam ailē „Papildu mērvienība” ir norādīts, vai attiecīgajam kodam ir nepieciešams daudzumu norādīt papildmērvienībā. Ja Kombinētajā nomenklatūrā precei ir paredzēta papildmērvienība, tad preces daudzums ir jānorāda noteiktajā papildmērvienībā, savukārt, ja ailē ir „-“, tad daudzums papildmērvienībā nav jānorāda (*Intrastat* veidlapā „D” aili atstāj tukšu).
2. E ailē „Nosūtītājvalsts kods” norāda ES dalībvalsts kodu, no kuras preces tika nosūtītas, saskaņā ar Komisijas Regulas (ES) Nr. 2020/1470 I pielikumu „Eiropas statistikā par preču starptautisko tirdzniecību izmantojamā valstu un teritoriju nomenklatūra”.

Ja nosūtīšanas dalībvalsts nav zināma, tad jānorāda valsts, kurā prece tika iekrauta. Ja preces iekraušanas dalībvalsts nav zināma, ailē jānorāda dalībvalsts, kurā notiek pirkšanas process, piemēram, dalībvalsts, kurā atrodas preces pārdevējs, ar kuru bija noslēgts līgums par preču iegādi.

Pēc Apvienotās Karalistes izstāšanās no Eiropas Savienības Ziemeļīrija (Apvienotās Karalistes daļa) saskaņā ar Īrijas un Ziemeļīrijas protokolu turpina ievērot dažus ES noteikumus, īpaši attiecībā uz precēm. Līdz ar to uzņēmumiem, kas pārsniedz CSP noteiktās robežvērtības un ir iekļauti *Intrastat* respondentu sarakstā, dati par preču ārējo tirdzniecību ar Ziemeļīriju (Apvienotās Karalistes daļa) jāsniedz, izmantojot *Intrastat* veidlapas par tirdzniecību ar Eiropas Savienības dalībvalstīm, ailē “Nosūtītājvalsts kods” norādot dalībvalsts kodu “XI”.

1. F ailē „Izcelsmes valsts kods” norāda preces izcelsmes valsts kodu saskaņā ar Komisijas Regulas (ES) Nr. 2020/1470 I pielikumu „Eiropas statistikā par preču starptautisko tirdzniecību izmantojamā valstu un teritoriju nomenklatūra”.

Izcelsmes valsts ir valsts, kurā preces tika pilnībā iegūtas vai saražotas. Par izcelsmes valsti precei, kuras ražošanā ir iesaistītas divas vai vairākas valstis, uzskata to, kurā notikusi pēdējā būtiskā apstrāde vai pārstrāde, kas ir ekonomiski pamatota un izdarīta šim mērķim aprīkotā uzņēmumā, un kā rezultātā radies jauns ražojums vai arī ir svarīgs tā izgatavošanas posms.

1. G aili „Darījuma veida kods” aizpilda saskaņā ar Komisijas īstenošanas Regulas (ES) Nr. 2020/1197 I pielikuma C daļas 1. tabulu. *Intrastat* veidlapās darījuma veida kods ir jānorāda kā 2 ciparu kombinācija, sagrupējot darījuma veida kodu no A slejas ar atbilstošu kodu no B slejas.
2. H ailē „Transporta veida kods” norāda transporta veidu, ar kuru preces ievestas Latvijā, saskaņā ar Komisijas īstenošanas Regulas (ES) Nr. 2020/1197 I pielikuma C daļas 2. tabulu.
3. I ailē „Piegādes nosacījumu kods” norāda preču piegādes nosacījumu kodu saskaņā ar Starptautiskās tirdzniecības palātas izstrādātajiem *Incoterms* noteikumiem.
4. J aile „Statistiskā vērtība” – preces vērtība uz Latvijas robežas. Preču ievedumā datus norāda faktiskajās CIF cenās. Tas nozīmē, ka preču vērtībai jāpieskaita papildu izmaksas (piemēram, transports, apdrošināšana), kas radušās no preču izsniegšanas/nosūtīšanas vietas ārvalstī līdz Latvijas robežai.

Vērtība ir jānoapaļo līdz veseliem *euro*.

Ja preces pēc pārstrādes ES dalībvalstīs tiek ievestas atpakaļ Latvijā, tad preces vērtībā jāiekļauj preču sākotnējā vērtība, pārstrādes izmaksas (ieskaitot papildu materiālu un detaļu vērtību), kā arī transportēšanas un apdrošināšanas izmaksas līdz Latvijas robežai. Ja preču sākotnējā vērtība nav zināma, tā ir jānoskaidro, piemēram, sazinoties ar nosūtītāju, vai jānosaka.

1. Ja viena pārskata perioda ietvaros vairākas reizes tiek ievesta viena un tā pati prece ar identisku 8 zīmju Eiropas Savienības izveidotās Kombinētās nomenklatūras (KN) preču kodu, tad informācija par šo KN kodu ir jāapvieno vienā rindā, summējot vērtību šādiem rādītājiem:

* faktūrrēķinā norādītā summa,
* neto masa,
* daudzums papildmērvienībā,
* statistiskā vērtība

ar noteikumu, ka preču kodam sakrīt:

* nosūtītājvalsts,
* izcelsmes valsts,
* darījuma veida kods,
* transporta veida kods,
* piegādes nosacījumu kods.

Centrālās statistikas pārvaldes

Ārējās tirdzniecības statistikas daļa